SK Úradný vestník Európskej únie C 314/5

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 314/04)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÉ INFORMÁCIE

NARIADENIE RADY (EHS) č. 2081/92

„LIMONE FEMMINELLO DEL GARGANO“

č. EK: IT/00297/10.06.2003

CHOP ( ) CHZO ( X )

Tento oznam je informatívnym zhrnutím. Úplnú informáciu môžu záujemcovia a najmä výrobcovia produktov chránených predmetným označením CHZO získať v integrovanej verzii výrobnej špecifikácie u národných orgánov alebo príslušných útvarov Európskej komisie (1).

1. Zodpovedný útvar členského štátu:

Názov: Ministero delle Politiche Agricole e Forestali Adresa: Via XX Settembre, 20 – I-00187 Roma Tel.: (06) 481 99 68 Fax: (06) 42 01 31 26 e-mail: qtc3@politicheagricole.it

2. Žiadateľ:

2.1 Názov: Consorzio di tutela e valorizzazione „Gargano Agrumi“

2.2 Adresa:

via Salita della Bella – I-71018 Vico del Gargano (FG) Tel.: (0884) 96 62 29 Fax: (0884 ) 96 63 99

2.3 Členstvo: výrobcovia/spracovatelia (x), iné ( )

3. Druh produktu:

Trieda 1.6 – Ovocie a zelenina v prirodzenom stave

4. Opis špecifikácie:

(súhrn podmienok podľa článku 4 ods. 2)

4.1 Názov: „Limone Femminello del Gargano“

4.2 Opis: Čerstvé ovocie druhu „Citrus limonium“, ktoré patrí do odrody femminello comune s jemnou kôrou, známej aj pod názvom lustrino (Citrus limonium tenue R.), alebo do odrody podlhovastých plodov, známej aj pod názvom fusillo (Citrus limonium oblungum R.).

Hlavné vlastnosti citrónov „Limone Femminello del Gargano“ sú tieto:

citrón s jemnou kôrou (lustrino):

guľovitý tvar

veľmi hladká a veľmi tenká šupka bledožltej farby

priemer v strede plodu min. 50 mm

hmotnosť min. 80 g

flavedo je bohaté na esenciálne oleje a má veľmi intenzívnu vôňu

plod tvorí 8 až jedenásť mesiačikov

citrónovo žltá dužina a šťava so zníženým počtom kôstok: šťava tvorí 35 % hmotnosti plodu a jej kyslosť presahuje 3,5 g na 100 ml.

Podlhovastý citrón (fusillo)

elipsovitý tvar

stredne hrubá viac-menej hladká šupka intenzívnej citrónovej farby

priemer v strede plodu min. 60 mm

hmotnosť min. 100 g

flavedo je bohaté na esenciálne oleje a má veľmi intenzívnu vôňu

plod tvorí 8 až 11 mesiačikov

citrónovožltá dužina a šťava: šťava tvorí aspoň 30 % hmotnosti plodu a jej kyslosť presahuje 3,5 g na 100 ml.

4.3 Zemepisná oblasť: Zemepisná oblasť, ktorá sa zaoberá produkciou a balením, sa nachádza v provincii Foggia (región Puglia) a zahŕňa územia obcí Vico del Gargano, Ischitella a Rodi Garganico, konkrétne severnú pobrežnú a nadpobrežnú časť predhoria Gargano, ktoré sa tiahne od obcí Vico del Gargano a Rodi Garganico až pod Ischitellu.

4.4 Dôkaz o pôvode: Každá fáza procesu sa neustále monitoruje. Prostredníctvom zápisov do príslušných zoznamov výrobcov a baliarní, ktoré spravuje kontrolný orgán, je zabezpečená možnosť sledovať, aj spätne, pôvod produktu.

Možnosť spätne sledovať pôvod produktu a dôkaz o jeho pôvode sú okrem iného zabezpečené zápisom každého citrónovníka do príslušného zoznamu, ktorý založil, udržiava a aktualizuje kontrolný orgán, s uvedením identifikačných prvkov príslušného citrónovníka. Množstvo produkcie sa oznamuje kontrolnému orgánu. Všetky fyzické aj právnické osoby zaznamenané v príslušných zoznamoch podliehajú kontrole zo strany kontrolného orgánu, ako je ustanovené vo výrobnej špecifikácii a v príslušnom pláne kontroly.

4.5 Spôsob výroby: V špecifikácii sa okrem iného ustanovuje, že citrónovník sa sadí s ohľadom na orografické a pedologické vlastnosti, ktoré sú charakteristické pre danú výrobnú oblasť: na svahoch sa pôda upravuje do terás s múrikmi zo suchého kameňa a s hrádzami. Ochrana pred studenými vetrami sa v prípade nutnosti zabezpečuje vetrolammi vyrobenými prevažne z duba (typický miestny materiál), z tŕstia a sietí.

Podľa tradície sa výlučne používa sadenica „melangolo“ (citrus mearda) vybavená osvedčením v zmysle platných predpisov.

Štruktúru stromu tvoria dve hlavné a dve vedľajšie vetvy, ktoré umožňujú listom rásť do kruhového tvaru v štvorcovom rámci, takže napokon získajú tvar plochého polkruhu nazývaného „zlomená kupola“, ktorý uľahčuje prevzdušňovanie a zber úrody.

Výsadba má tradičnú päťcípu štruktúru s hustotou od 250 do 400 stromov na hektár.

V období od mája do októbra sa citrónovníky zavlažujú.

Produkcia citrónov nesmie prekročiť 35 ton na hektár.

Zber sa vykonáva ručne nožnicami počas celého roka, pretože pedoklimatické podmienky a osobité vlastnosti citrónovníka zaručujú dlhodobú trvanlivosť ovocia na strome. Umelé dozrievanie plodov je zakázané.

Produkt s označením CHZO „Limone Femminello del Gargano“ možno baliť výhradne v oblasti pôvodu, ktorá je uvedená v bode 4.3, s cieľom zaručiť možnosť sledovať pôvod a kontrolu produktu, ale aj zachovať kvalitatívne vlastnosti produktu.

4.6 Súvislosti: Vďaka kvalite okolitého životného prostredia, ktoré z geopedoklimatického hľadiska spadá do prímorskej oblasti a do subhumídneho pásma stredozemského podnebia garganského predhoria, ako aj vďaka miestnej mikroklíme tu všade zásluhou tradičných a počas stáročí získaných skúseností tunajších roľníkov oddávna dozrievajú citróny s výraznými vlastnosťami, už od staroveku žiadanými doma, ako aj na zahraničných trhoch. Citróny s označením Limone Femminello del Gargano sú cenené pre svoj autentický charakter a najmä pre svojráznu vônu tohto produktu CHZO, ktorá ho odlišuje od citrónov vypestovaných v iných talianskych regiónoch.

Pestovanie citrusových plodov v Gargane predstavuje „tradičné poľnohospodárstvo“, kde sa pracuje manuálne a kde ešte majster prerezáva stromy. Garganské poľnohospodárstvo je vymedzené dlhodobým vývojom dedičstva agronomických znalostí prenášaných z generácie na generáciu.

Už v roku 1884 existovala prvá obchodná sieť so severoamerickým kontinentom, ktorá preberala veľkú časť produkcie citrusov. Prvé historické doklady o citrónoch Limone Femminello del Gargano pochádzajú z obdobia roku 1000, zatiaľ čo najstaršie svedectvo údajov týkajúcich sa produkcie v oblasti sa nachádza v štatistike Neapolského kráľovstva z roku 1811, v ktorej sa uvádza, že 60 % produkcie bolo určených na vývoz.

4.7 Kontrolný orgán: Kontrolný orgán je povereným verejným orgánom.

4.8 Označovanie etiketami: Citróny s označením „Limone Femminello del Gargano“ sa uvádzajú na trh v pevných uzavretých baleniach vyrobených z materiálov rastlinného pôvodu – z dreva alebo z papiera, s kapacitou od 1 kg do 25 kg: balenie musí zabezpečovať, aby bolo logo „CHZO Limone Femminello del Gargano“ aspoň na 80 % plodov bez ohľadu na to, či sú zabalené do papiera alebo nie. Ak sa plod predáva samostatne, musí byť označený uvedeným logom.

Balenia musia byť označené týmito údajmi:

„Limone Femminello del Gargano“, za ktorým môže nasledovať názov predávaného druhu „lustrino“ alebo „fusillo“, logo, celý názov CHZO a údaje o výrobcovi, baliarni, maloobchodnej spoločnosti a čistej pôvodnej hmotnosti.

Produkty, pri príprave ktorých sa počas výroby či spracovaní používa produkt CHZO „Limone Femminello del Gargano“, sa môžu uvádzať na trh v baleniach s odkazom na toto označenie bez uvedenia loga Spoločenstva pod podmienkou, že:

produkt s chráneným označením osvedčeným v tomto znení je jediným druhom citróna, ktorý výrobok obsahuje,

používatelia produktu s chráneným označením získali povolenie od držiteľov duševného vlastníctva vyplývajúceho z registrácie CHZO, ktorí sú členmi združenia na ochranu označenia pôvodu zriadeného na tento účel ministerstvom poľnohospodárstva. Toto pomocné združenie zabezpečí aj zápis používateľov CHOP do príslušných registrov a dozor nad správnym používaním chráneného označenia pôvodu. Pokiaľ takéto združenie neexistuje, uvedené úlohy bude vykonávať ministerstvo poľnohospodárstva a lesníctva ako vnútroštátny orgán zodpovedný za vykonávanie nariadenia (EHS) č. 2081/92.

Logo pozostáva zo štylizovaného obrázka dvoch citrónov s vetvičkou a listami v rámci elipsovitej koruny: na korune ja nápis „Limone Femminello del Gargano“.

Citróny a nápis „Limone Femminello del Gargano“ sú žltkastej farby, vetvička a listy sú zelené.

4.9 Vnútroštátne požiadavky: –

(1) Európska komisia – Generálne riaditeľstvo pre poľnohospodárstvo a rozvoj vidieka – oddelenie Politika kvality poľnohospodárskych výrobkov, B-1049 Brusel.